CELEX: 32019R1982
Language: el
Date: 2019-11-28 00:00:00
Title: Εκτελεστικός κανονισμός (ΕΕ) 2019/1982 της Επιτροπής της 28ης Νοεμβρίου 2019 για την υποβολή σε καταγραφή ορισμένων εισαγωγών κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας, μετά την επανέναρξη της έρευνας με σκοπό την εφαρμογή της απόφασης του Γενικού Δικαστηρίου της 20ής Σεπτεμβρίου 2019, στην υπόθεση T-650/17, σχετικά με τον εκτελεστικό κανονισμό (ΕΕ) 2017/1146 για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/77
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1982 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         για την υποβολή σε καταγραφή ορισμένων εισαγωγών κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας, μετά την επανέναρξη της έρευνας με σκοπό την εφαρμογή της απόφασης του Γενικού Δικαστηρίου της 20ής Σεπτεμβρίου 2019, στην υπόθεση T-650/17, σχετικά με τον εκτελεστικό κανονισμό (ΕΕ) 2017/1146 για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 14,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
                     (1)
                  
                  
                     Στις 13 Μαΐου 2013 το Συμβούλιο εξέδωσε τον εκτελεστικό κανονισμό (ΕΕ) αριθ. 430/2013 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης και για την περάτωση της διαδικασίας όσον αφορά την Ινδονησία (2) (εφεξής: «οριστικός κανονισμός»).
                  
               
                     (2)
                  
                  
                     Στις 12 Ιουνίου 2013 ένας συνεργαζόμενος Κινέζος παραγωγός-εξαγωγέας, η εταιρεία Jinan Meide Castings Co., Ltd (εφεξής: «Jinan Meide» ή «προσφεύγουσα»), άσκησε προσφυγή ενώπιον του Γενικού Δικαστηρίου της Ευρωπαϊκής Ένωσης (εφεξής: «Γενικό Δικαστήριο») ζητώντας να ακυρωθεί ο οριστικός κανονισμός (3).
                  
               
                     (3)
                  
                  
                     Στις 30 Ιουνίου 2016 το Γενικό Δικαστήριο ακύρωσε τον οριστικό κανονισμό στον βαθμό που επέβαλε δασμό αντιντάμπινγκ στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο, που κατασκευάστηκαν από τη Jinan Meide.
                  
               
                     (4)
                  
                  
                     Στις 28 Ιουνίου 2017, κατόπιν νέας έρευνας, η Επιτροπή εξέδωσε τον εκτελεστικό κανονισμό (ΕΕ) 2017/1146 για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων από ελατό χυτοσίδηρο, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd (4) (εφεξής: «επίμαχος κανονισμός αντιντάμπινγκ»).
                  
               
                     (5)
                  
                  
                     Στις 12 Ιουλίου 2018 το Δικαστήριο της Ευρωπαϊκής Ένωσης αποφάσισε ότι τα εξαρτήματα από χυτοσίδηρο σφαιροειδούς γραφίτη (που είναι επίσης γνωστός ως όλκιμος χυτοσίδηρος) δεν αντιστοιχούν στην έννοια του «ελατού χυτοσιδήρου», όπως αυτός ορίζεται στη διάκριση 7307 19 10 της ΣΟ. Το Δικαστήριο κατέληξε στο συμπέρασμα ότι τα εξαρτήματα που κατασκευάζονται από χυτοσίδηρο σφαιροειδούς γραφίτη πρέπει να κατατάσσονται στη ΣΟ διάκριση 7307 19 90 για όλα τα άλλα προϊόντα (όπως και άλλα είδη από άλλο σίδηρο). Στις 14 Φεβρουαρίου 2019 η Επιτροπή δημοσίευσε τον κανονισμό (ΕΕ) 2019/262 (5), ο οποίος τροποποιεί τις αναφορές στους κωδικούς TARIC, προκειμένου να τους ευθυγραμμίσει με τα συμπεράσματα του Δικαστηρίου. Επειδή τα μέτρα αντιντάμπινγκ επιβάλλονται σύμφωνα με τον ορισμό του προϊόντος και ανεξάρτητα από τη δασμολογική κατάταξη, η τροποποίηση αυτή δεν είχε καμία επίπτωση στο πεδίο εφαρμογής των μέτρων όσον αφορά τα καλυπτόμενα προϊόντα.
                  
               
                     (6)
                  
                  
                     Η προσφεύγουσα προσέβαλε τον επίμαχο κανονισμό αντιντάμπινγκ ενώπιον του Γενικού Δικαστηρίου. Στις 20 Σεπτεμβρίου 2019 το Γενικό Δικαστήριο εξέδωσε την απόφασή του στην υπόθεση T-650/17 σχετικά με τον επίμαχο κανονισμό αντιντάμπινγκ (6).
                  
               
                     (7)
                  
                  
                     Το Γενικό Δικαστήριο εξέτασε και τους τέσσερις λόγους ακύρωσης που προέβαλε η προσφεύγουσα και απέρριψε τους τρεις από αυτούς ως αβάσιμους. Μόνο ένας από τους τέσσερις λόγους ακύρωσης έγινε δεκτός. Σύμφωνα με το Γενικό Δικαστήριο, η Επιτροπή χρησιμοποίησε εσφαλμένη μεθοδολογία για τη συνεκτίμηση των διαφορών των φυσικών χαρακτηριστικών μεταξύ των τύπων προϊόντος που παράγονται στην ανάλογη χώρα και εκείνων που εξάγονται από την Κίνα. Ελλείψει στοιχείων σχετικά με την εγχώρια παραγωγή στην ανάλογη χώρα, η Επιτροπή χρησιμοποίησε τη διαφορά των τιμών που διαπιστώθηκε ως προς τις εξαγωγικές πωλήσεις των διαφόρων τύπων προϊόντος από την Κίνα. Το Γενικό Δικαστήριο έκρινε ότι η Επιτροπή δεν μπορούσε να στηριχθεί στην παραδοχή ότι τιμές οι οποίες ενδέχεται να επηρεάζονται από ντάμπινγκ αποτελούν τη βάση εύλογης εκτίμησης της αγοραίας αξίας των διαφορών των φυσικών χαρακτηριστικών, δεδομένου ότι οι τιμές αυτές ενδέχεται να μην αποτελούν απόρροια των δυνάμεων που κατά κανόνα επενεργούν στην αγορά. Ως εκ τούτου, το Γενικό Δικαστήριο ακύρωσε τον δασμό αντιντάμπινγκ ως προς την προσφεύγουσα που είχε επιβληθεί εκ νέου με τον εκτελεστικό κανονισμό (ΕΕ) 2017/1146 της Επιτροπής για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων από ελατό χυτοσίδηρο, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd.
                  
               
                     (8)
                  
                  
                     Μετά την απόφαση του Γενικού Δικαστηρίου, η Επιτροπή αποφάσισε με ανακοίνωσή της (7) (εφεξής: «ανακοίνωση επανέναρξης») να προβεί σε μερική επανάληψη της έρευνας αντιντάμπινγκ σχετικά με τις εισαγωγές κοχλιωτών χυτών εξαρτημάτων σωληνώσεων από ελατό χυτοσίδηρο, η οποία οδήγησε στην έκδοση του επίμαχου κανονισμού αντιντάμπινγκ, και να τη συνεχίσει από το σημείο στο οποίο σημειώθηκε η παρατυπία. Το αντικείμενο της εν λόγω επανέναρξης περιορίζεται στην εφαρμογή της απόφασης του Γενικού Δικαστηρίου ως προς τη Jinan Meide.
                  
               2.   ΛΟΓΟΙ ΓΙΑ ΤΗΝ ΚΑΤΑΓΡΑΦΗ
         
                     (9)
                  
                  
                     Η Επιτροπή ανέλυσε κατά πόσον είναι σκόπιμο να υποβληθούν οι εισαγωγές του οικείου προϊόντος σε καταγραφή. Στο πλαίσιο αυτό, η Επιτροπή έλαβε υπόψη τις ακόλουθες παραμέτρους. Το άρθρο 266 της ΣΛΕΕ ορίζει ότι τα θεσμικά όργανα οφείλουν να λαμβάνουν τα μέτρα που συνεπάγεται η εκτέλεση των αποφάσεων του Δικαστηρίου. Σε περίπτωση ακύρωσης πράξης που εκδόθηκε από τα θεσμικά όργανα στο πλαίσιο διοικητικής διαδικασίας, όπως οι έρευνες αντιντάμπινγκ, η εκτέλεση της απόφασης του Δικαστηρίου μπορεί να συνίσταται στην αντικατάσταση της ακυρωθείσας πράξης από νέα πράξη, στην οποία έχει εξαλειφθεί η παρανομία που επισήμανε το Δικαστήριο (8).
                  
               
                     (10)
                  
                  
                     Σύμφωνα με τη νομολογία του Δικαστηρίου, η διαδικασία αντικατάστασης της ακυρωθείσας πράξης μπορεί να επαναλαμβάνεται από το συγκεκριμένο σημείο κατά το οποίο συνέβη η παρανομία (9). Αυτό συνεπάγεται ειδικότερα ότι σε περίπτωση ακύρωσης πράξης με την οποία περατώνεται διοικητική διαδικασία, η εν λόγω ακύρωση δεν επηρεάζει αναγκαστικά τις προπαρασκευαστικές πράξεις, όπως η έναρξη της διαδικασίας. Σε περίπτωση ακύρωσης κανονισμού για την επιβολή οριστικών μέτρων εμπορικής άμυνας, αυτό σημαίνει ότι, μετά την ακύρωση, η διαδικασία εξακολουθεί να εκκρεμεί, διότι η πράξη με την οποία περατώθηκε η διαδικασία έχει εξαφανιστεί από την έννομη τάξη της Ένωσης (10), εκτός εάν η παρανομία συνέβη κατά το στάδιο της έναρξης.
                  
               
                     (11)
                  
                  
                     Όπως εξηγείται στην ανακοίνωση επανέναρξης, και δεδομένου ότι η παρανομία δεν συνέβη κατά το στάδιο της έναρξης αλλά κατά το στάδιο της έρευνας, η Επιτροπή αποφάσισε να προβεί στην επανέναρξη της έρευνας αντιντάμπινγκ στο μέτρο που αφορά τη Jinan Meide και να τη συνεχίσει από το σημείο στο οποίο σημειώθηκε η παρατυπία, η οποία σημειώθηκε στο πλαίσιο του αρχικού καθορισμού της κανονικής αξίας σχετικά με την περίοδο από την 1η Ιανουαρίου 2011 έως την 31η Δεκεμβρίου 2011.
                  
               
                     (12)
                  
                  
                     Σύμφωνα με τη νομολογία του Δικαστηρίου, η επανάληψη της διοικητικής διαδικασίας και η ενδεχόμενη εκ νέου επιβολή δασμών δεν μπορούν να θεωρηθούν ότι προσκρούουν στον κανόνα περί μη αναδρομικότητας (11). Η ανακοίνωση επανέναρξης ενημερώνει τα ενδιαφερόμενα μέρη, συμπεριλαμβανομένων των εισαγωγέων, ότι τυχόν μελλοντική οφειλή θα εξαρτηθεί από τα πορίσματα της επανεξέτασης.
                  
               
                     (13)
                  
                  
                     Με βάση τα αποτελέσματα της επανεναρχθείσας έρευνας, τα οποία είναι άγνωστα κατά το παρόν στάδιο, η Επιτροπή θα εκδώσει κανονισμό για τη διόρθωση του σφάλματος που επισήμανε το Γενικό Δικαστήριο και για την εκ νέου επιβολή, αν συντρέχει περίπτωση, του εφαρμοστέου δασμολογικού συντελεστή. Ο νέος αυτός συντελεστής, εφόσον επιβληθεί, θα αρχίσει να ισχύει από την ημερομηνία έναρξης ισχύος του επίμαχου κανονισμού αντιντάμπινγκ.
                  
               
                     (14)
                  
                  
                     Σε σχέση με τις παρελθούσες ή μελλοντικές οφειλές για δασμούς αντιντάμπινγκ, θα πρέπει να σημειωθούν τα ακόλουθα.
                  
               
                     (15)
                  
                  
                     Στην ανακοίνωση επανέναρξης, και δεδομένου ότι το ποσό της οφειλής που θα προκύψει από την επανεξέταση είναι αβέβαιο, η Επιτροπή ζητεί από τις εθνικές τελωνειακές αρχές να αναμείνουν το αποτέλεσμα της επανεξέτασης πριν αποφασίσουν για οποιαδήποτε αίτηση επιστροφής που αφορά τους δασμούς αντιντάμπινγκ που ακυρώθηκαν από το Γενικό Δικαστήριο όσον αφορά τη Jinan Meide. Επομένως, οι τελωνειακές αρχές καλούνται να αναστείλουν τη διεκπεραίωση των ενδεχόμενων αιτήσεων επιστροφής των ακυρωθέντων δασμών έως ότου το αποτέλεσμα της επανεξέτασης δημοσιευθεί στην Επίσημη Εφημερίδα.
                  
               
                     (16)
                  
                  
                     Περαιτέρω, σε περίπτωση που η επανεναρχθείσα έρευνα οδηγήσει στην εκ νέου επιβολή δασμών αντιντάμπινγκ, οι εν λόγω δασμοί πρέπει να εισπραχθούν και για την περίοδο κατά την οποία διεξάγεται η επανεναρχθείσα έρευνα. Αυτό θεωρείται απαραίτητο για να εξασφαλιστεί η αποτελεσματική εφαρμογή των νομίμως δικαιολογημένων μέτρων καθ’ όλη τη διάρκεια ισχύος των εν λόγω μέτρων, χωρίς καμία διαφοροποίηση με βάση τη χρονική στιγμή πραγματοποίησης των εισαγωγών, δηλαδή με βάση το αν πραγματοποιήθηκαν πριν ή μετά την επανέναρξη της έρευνας.
                  
               
                     (17)
                  
                  
                     Συναφώς, η Επιτροπή επισημαίνει ότι η καταγραφή αποτελεί εργαλείο που προβλέπεται στο άρθρο 14 παράγραφος 5 του βασικού κανονισμού αντιντάμπινγκ, ούτως ώστε να είναι δυνατή η μεταγενέστερη επιβολή μέτρων έναντι εισαγωγών με ισχύ από την ημερομηνία καταγραφής τους. Αυτό συμβαίνει, για παράδειγμα, για την εξασφάλιση της πληρωμής σε περίπτωση επιβολής δασμών ή σε περιπτώσεις καταστρατήγησης. Στην παρούσα υπόθεση, η Επιτροπή κρίνει ενδεδειγμένη την καταγραφή των εισαγωγών όσον αφορά τη Jinan Meide, προκειμένου να διευκολυνθεί η είσπραξη των ενδεχόμενων δασμών αντιντάμπινγκ μετά την επανέναρξη της έρευνας.
                  
               
                     (18)
                  
                  
                     Επισημαίνεται ότι, σύμφωνα με τη νομολογία του Δικαστηρίου (12), σε αντίθεση με την καταγραφή που πραγματοποιείται κατά την περίοδο πριν από την έγκριση προσωρινών μέτρων, οι όροι του άρθρου 10 παράγραφος 4 του βασικού κανονισμού αντιντάμπινγκ δεν εφαρμόζονται στην προκειμένη περίπτωση. Πράγματι, σκοπός της καταγραφής στο πλαίσιο των ερευνών σε εκτέλεση απόφασης του Δικαστηρίου δεν είναι να καταστεί δυνατή η πιθανή αναδρομική είσπραξη μέτρων εμπορικής άμυνας, όπως προβλέπεται στην εν λόγω διάταξη. Αντιθέτως, οι λόγοι της καταγραφής είναι ότι, όπως προαναφέρθηκε, προκειμένου να εξασφαλιστεί η αποτελεσματικότητα των μέτρων, ενδείκνυται να διασφαλιστεί, στο μέτρο του δυνατού, ότι οι εισαγωγές υπόκεινται στις ορθές οφειλές αντιντάμπινγκ, χωρίς αδικαιολόγητη διακοπή, από την ημερομηνία έναρξης ισχύος του επίμαχου κανονισμού αντιντάμπινγκ έως την ενδεχόμενη εκ νέου επιβολή των διορθωμένων δασμών.
                  
               
                     (19)
                  
                  
                     Με βάση τα ανωτέρω, η Επιτροπή κρίνει ότι συντρέχουν λόγοι καταγραφής σύμφωνα με το άρθρο 14 παράγραφος 5 του βασικού κανονισμού αντιντάμπινγκ.
                  
               3.   ΚΑΤΑΓΡΑΦΗ
         
                     (20)
                  
                  
                     Σύμφωνα με το άρθρο 14 παράγραφος 5 του βασικού κανονισμού αντιντάμπινγκ, οι εισαγωγές του οικείου προϊόντος που παράγει η Jinan Meide υπό τον πρόσθετο κωδικό TARIC B336 θα πρέπει να υποβάλλονται σε καταγραφή, ώστε να εξασφαλιστεί ότι, σε περίπτωση που η έρευνα οδηγήσει σε εκ νέου επιβολή μέτρων, θα είναι δυνατή η επιβολή δασμών αντιντάμπινγκ κατάλληλου ύψους στις εν λόγω εισαγωγές.
                  
               
                     (21)
                  
                  
                     Όπως αναφέρεται στην ανακοίνωση επανέναρξης, η τυχόν τελική οφειλή για την καταβολή δασμών αντιντάμπινγκ από την ημερομηνία έναρξης ισχύος του επίμαχου κανονισμού αντιντάμπινγκ θα εξαρτηθεί από τα πορίσματα της επανεξέτασης. Ωστόσο, δεν θα εισπραχθούν δασμοί υψηλότεροι από τους δασμούς που καθορίζονται στον επίμαχο κανονισμό αντιντάμπινγκ για την περίοδο μεταξύ της 2ας Δεκεμβρίου 2019 και της ημερομηνίας έναρξης ισχύος των αποτελεσμάτων της επανεναρχθείσας έρευνας. Ο ισχύων δασμός αντιντάμπινγκ που εφαρμόζεται ως προς τη Jinan Meide είναι 39,2 %,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Οι τελωνειακές αρχές λαμβάνουν τα κατάλληλα μέτρα, σύμφωνα με το άρθρο 14 παράγραφος 5 του κανονισμού (ΕΕ) 2016/1036, για την καταγραφή των εισαγωγών στην Ένωση κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, εξαιρουμένων των εξαρτημάτων σωμάτων συμπίεσης που φέρουν μετρικό σπείρωμα ISO DIN 13 και των κοχλιωτών κυκλικών κιβωτίων σύνδεσης από ελατό χυτοσίδηρο χωρίς καπάκι, τα οποία εμπίπτουν επί του παρόντος στους κωδικούς ΣΟ ex 7307 19 10 (κωδικός TARIC 7307191010) και ex 7307 19 90 (κωδικός TARIC 7307199010), καταγωγής Λαϊκής Δημοκρατίας της Κίνας, που κατασκευάζονται από την εταιρεία Jinan Meide Castings Co., Ltd (πρόσθετος κωδικός TARIC B336).
            
            
               2.   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
            
            
               3.   Ο συντελεστής των δασμών αντιντάμπινγκ που μπορούν να εισπραχθούν επί των εισαγωγών κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, εξαιρουμένων των εξαρτημάτων σωμάτων συμπίεσης που φέρουν μετρικό σπείρωμα ISO DIN 13 και των κοχλιωτών κυκλικών κιβωτίων σύνδεσης από ελατό χυτοσίδηρο χωρίς καπάκι, τα οποία εμπίπτουν επί του παρόντος στους κωδικούς ΣΟ ex 7307 19 10 (κωδικός TARIC 7307191010) και ex 7307 19 90 (κωδικός TARIC 7307199010), καταγωγής Λαϊκής Δημοκρατίας της Κίνας, που κατασκευάζονται από την εταιρεία Jinan Meide Castings Co., Ltd (πρόσθετος κωδικός TARIC B336), μεταξύ της επανέναρξης της έρευνας και της ημερομηνίας έναρξης ισχύος των αποτελεσμάτων της επανεναρχθείσας έρευνας δεν υπερβαίνει τον συντελεστή που επιβλήθηκε με τον εκτελεστικό κανονισμό (ΕΕ) 2017/1146.
            
            
               4.   Οι εθνικές τελωνειακές αρχές αναμένουν τη δημοσίευση του σχετικού εκτελεστικού κανονισμού της Επιτροπής για την εκ νέου επιβολή δασμών, πριν λάβουν απόφαση σχετικά με αίτηση επιστροφής και διαγραφής δασμών αντιντάμπινγκ όσον αφορά εισαγωγές που αφορούν τη Jinan Meide Castings Co., Ltd.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  EΕ L 176 της 30.6.2016, σ. 21, όπως τροποποιήθηκε τελευταία, στις 7 Ιουνίου 2018, με τον κανονισμό (ΕΕ) 2018/825 του Ευρωπαϊκού Κοινοβουλίου και του Συμβουλίου.
         
            (2)  Εκτελεστικός κανονισμός (ΕΕ) αριθ. 430/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας και Ταϊλάνδης και για την περάτωση της διαδικασίας όσον αφορά την Ινδονησία (ΕΕ L 129 της 14.5.2013, σ. 1).
         
            (3)  Υπόθεση T-424/13, Jinan Meide Castings Co Ltd κατά Συμβουλίου.
         
            (4)  Εκτελεστικός κανονισμός (ΕΕ) 2017/1146 της Επιτροπής, της 28ης Ιουνίου 2017, για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων από ελατό χυτοσίδηρο, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd (ΕΕ L 166 της 29.6.2017, σ. 23).
         
            (5)  ΕΕ L 44 της 15.2.2019, σ. 6.
         
            (6)  ECLI:EU:T:2019:644.
         
            (7)  Ανακοίνωση επανέναρξης της έρευνας κατόπιν της απόφασης του Γενικού Δικαστηρίου της 20ής Σεπτεμβρίου 2019, στην υπόθεση T‑650/17, σχετικά με τον εκτελεστικό κανονισμό (ΕΕ) 2017/1146 της Επιτροπής, της 28ης Ιουνίου 2017, για την εκ νέου επιβολή οριστικού δασμού αντιντάμπινγκ στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο και χυτοσίδηρο σφαιροειδούς γραφίτη, καταγωγής Λαϊκής Δημοκρατίας της Κίνας, που κατασκευάστηκαν από την εταιρεία Jinan Meide Castings Co., Ltd (EE C … της 29.11.2019, σ. …).
         
            (8)  Συνεκδικασθείσες υποθέσεις 97, 193, 99 και 215/86, Αστερίς AE και λοιποί και Ελληνική Δημοκρατία κατά Επιτροπής, Συλλογή 1988, σ. 2181, σκέψεις 27 και 28.
         
            (9)  Υπόθεση C-415/96, Ισπανία κατά Επιτροπής, Συλλογή 1998, σ. I-6993, σκέψη 31· υπόθεση C-458/98 P, Industrie des Poudres Sphériques κατά Συμβουλίου, Συλλογή 2000, σ. I-8147, σκέψεις 80 έως 85· υπόθεση T-301/01, Alitalia κατά Επιτροπής, Συλλογή 2008, σ. II-1753, σκέψεις 99 και 142· συνεκδικασθείσες υποθέσεις T-267/08 και T-279/08, Région Nord-Pas de Calais κατά Επιτροπής, Συλλογή 2011, σ. II-0000, σκέψη 83.
         
            (10)  Συνεκδικασθείσες υποθέσεις 97, 193, 99 και 215/86, Αστερίς AE και λοιποί και Ελληνική Δημοκρατία κατά Επιτροπής, Συλλογή 1988, σ. 2181, σκέψεις 27 και 28. Υπόθεση C-415/96, Ισπανία κατά Επιτροπής, Συλλογή 1998, σ. I-6993, σκέψη 31· υπόθεση C-458/98 P, Industrie des Poudres Sphériques κατά Συμβουλίου, Συλλογή 2000, σ. I-8147, σκέψεις 80 έως 85· υπόθεση T-301/01, Alitalia κατά Επιτροπής, Συλλογή 2008, σ. II-1753, σκέψεις 99 και 142· συνεκδικασθείσες υποθέσεις T-267/08 και T-279/08, Région Nord-Pas de Calais κατά Επιτροπής, Συλλογή 2011, σ. II-0000, σκέψη 83.
         
            (11)  Υπόθεση C-256/16, Deichmann SE κατά Hauptzollamt Duisburg, απόφαση του Δικαστηρίου της 15ης Μαρτίου 2018, σκέψη 79, και υπόθεση C-612/16, C & J Clark International Ltd κατά Commissioners for Her Majesty’s Revenue & Customs, απόφαση της 19ης Ιουνίου 2019, σκέψη 58.
         
            (12)  Υπόθεση C-256/16, Deichmann SE κατά Hauptzollamt Duisburg, σκέψη 79, και υπόθεση C-612/16, C & J Clark International Ltd κατά Commissioners for Her Majesty’s Revenue & Customs, απόφαση της 19ης Ιουνίου 2019, σκέψη 58.